Verket 18 (Moss)

Verket 18 er et bolighus som ligger på Verket i Moss. Gaten og huset har hatt mange navn, blant annet Værket, Moss Jernværk, Moss Værks Grunde og Nordbakke, som er det eldste navnet vi har funnet på gaten. Fargen på huset er rødt, og gjennom tidene har huset stort sett beholdt sin stil med tanke på arkitektur. I forhold til de andre husene som ligger på Verket, skiller ikke Verket 18 seg spesielt ut fra de andre husene som er bygd i samme stil. Det er én etasje på huset med lav takhøyde og to leiligheter. I dag er huset delt opp i Verket 18a og 18b og har trolig alltid vært to leiligheter, men det er usikkert om begge har vært bebodd hele tiden. Under oppføringen av huset ble det anvendt slaggstein, og så fikk det kledning av tre. I dag er grunnmuren på huset synlig, og man kan se at det er brukt slaggstein.  Fra folketelling fra 1900 er det oppført at huset hadde en tilhørende hage på 55 kvadratmeter der det var 10 frukttrær eller bærbusker.

Historie 
På 1700-tallet bestod gaten hovedsakelig av arbeidsboliger for jernverket. Huset er blant de eldste bebyggelsene fra 1700-tallet fra Moss som er stående. Huset ble bygget i Barokken, men er likevel av relativt enkel karakter i forhold til byggeperiode. På 1700-tallet fant man på Verket en skole og en sykestue. Skolen lå på venstre siden sett fra fossen, på denne skolen bodde lærer i første etasje, og skolen ble holdt i andre etasje.  I 1704 fikk Ernst Ulrich Dose være leder for forberedelsene til anlegget av jernverket og han kjøpte opp flere tomter på Nordsiden av fossen. Dette er tomtene på Verket som på den tiden het Nordbakke. Disse tomtene kjøpte han av Hans Roenkreutz, som er den første eieren av tomtene på Verket vi kjenner til. Verket fungerte som et eget lite samfunn for arbeiderne, der de blant annet også hadde egen butikk. Siden 1914, er man sikre på at Verket 18 har hatt gårdsnummer 18. Før 1914 er det vanskelig å si hvilket gårdsnummeret huset har hatt, fordi hele Verket ble eid av én person. Trolig kan han ha flyttet rundt på gårdsnumrene og familiene under sitt eie.

Om Verket 
Verket er en gate som ligger rett i utkanten av Moss sentrum, rett ved den nedlagte Peterson cellulose-fabrikken. Området bevares i dag som et helhetlig kulturmiljø fra 1700-tallet og er regulert for bevaring i Bevaringsplan fra 2010. Navnet Verket kommer fra Moss jernverk som var på plass ved fossen i 1704 og her produserte de sagblader, ovner, kanoner og kuler og en rekke nødvendighetsartikler. I dag er verket eid av Hoegheiendom. Gaten ligger tilknyttet Konventionsgården, som ligger på siden av gaten der fossen ligger. Konventionsgården var hovedkontor for M. Peterson og Søns fabrikker gjennom 140 år. Før Verket ble kjøpt opp av Hoegheiendom, ble det eid av M. Peterson og Søn som drev fabrikkene. Gaten har hus med numrene 1-7 på venstre side og 8-22 på høyre side om man ser gaten fra fossen. I en matrikkel fra 1897, er Verket delt opp i kun to numre og hadde et areal på 116 000m².

Folketellinger 
Gjennom årene har det bodd mange personer i Verket 18. Opprinnelig var husene på Verket anvendt som arbeiderboliger for arbeiderne på Verket før det i senere år ble beboelsesboliger. Beboerne som bodde der bodde ofte to familier i hver sin leilighet, eller at det var en familie og flere losjerende, som trolig var arbeidere ved Verket.  

Folketelling fra 1801
På denne tiden bodde familien Gasman i huset. Familien bestod av fem personer, inkludert to ektefeller, to barn og det som trolig er en far til faren i huset eller bestefar til barna. I tillegg til familien bodde det tre losjerende i huset. Disse bodde sannsynligvis i en egen del av huset, noe som antyder at huset har vært inndelt i to leiligheter siden dette. Disse var arbeidere på Jernverket. 

Folketelling fra 1875

I folketellingen fra 1875 bodde det totalt 6 beboere i Verket 18. Det bodde to familier der som trolig bodde i hver sin leilighet, familien Antonsen og familien Christiansen. Den ene familien hadde to barn.

Folketelling fra 1891
I denne folketellingen var det en familie på 15 og en familie på 5. Disse bodde sannsynligvis i hver sin andel av Verket 18. I familien Jonassen på 15 var far i huset arbeider på treverket og arbeidet med trelast. I familien Olsen på 5 var far i huset skogsfullmektig ved M. Peterson og Søn og flere av barna hadde også arbeid der som blant annet skogsassistent og maskinassistent. 

Folketelling fra 1900
Familien Olsen fortsatte å bo her. I 1900 er det denne familien som er oppført ved huset.

Folketelling fra 1914
Fortsatt familien Olsen som bor her, men noen av barna har flyttet ut og far i huset har blitt enkemann, da kona har dødd.

Folketelling fra 1930
Familien Olsen bor fortsatt i huset, men nå er det bare ett barn igjen i husstanden.

Ut ifra folketellingene kan man se at det har bodd store familier i huset, altså at de har bodd mange mennesker på liten plass. Man kan også  se at familien Olsen bodd der store deler av tiden, men vi ser at barna i familien gradvis har flyttet ut, sannsynligvis på grunn av arbeid og giftemål.

Referanser 

Byggverk i Moss
Verket (Moss)